തലപ്പത്ത് വെടിക്കട്ടിന് തിരികൊളുത്താൻ ഡേവിവ് വാർണറില്ലെങ്കിലെന്താ , ഹൈദരാബാദിന് മീശ പിരിക്കാൻ ശീഖർ ധവാനുണ്ട് . ധവാന്റെ വെടിക്കെട്ട് അർധസെഞ്ചുറി മികവിൽ രാജസ്ഥാനെ നിഷ്പ്രഭമാക്കി സൺറൈസേഴ്സ് ഹൈദരാബാദ് സീസണിൽ വിജയത്തുടക്കമിട്ടു . മലയാളിതാരം സഞ്ജു സാംസൺ രാജസ്ഥാന്റെ ടോപ് സ്കോററായിട്ടും 20 ഓവറിൽ കേവലം 125 റൺസ് മാത്രമെടുത്ത രാജസ്ഥാനെ ധവാന്റെ റൺവേട്ടയിലാണ് ഹൈദരാബാദ് അനായാസം മറികടന്നത് . ടോസ് മുതൽ രാജസ്ഥാന് തൊട്ടതെല്ലാം പിഴച്ചപ്പോൾ സഞ്ജുവിന്റെ പോരാട്ടമാണ് അവരെ 100 കടത്തിയത് . 42 പന്തിൽ 49 റൺസെടുത്ത സഞ്ചു വീണതോടെ കൂട്ടത്തകർച്ച നേരിട്ട രാജസ്ഥാന്റെ ഇന്നിംഗ്സ് 125 റൺസിലൊതുങ്ങിയപ്പോഴെ ഹൈദരബാദ് വിജയം ഉറപ്പിച്ചിരുന്നു . ക്യാപ്റ്റൻ രഹാനെ ( 13 ) , രാഹുൽ ത്രിപാഠി ( 17 ) , ശ്രേയസ് ഗോപാൽ ( 18 ) എന്നിവർ മാത്രമാണ് സഞ്ജുവിന് പുറമെ രാജസ്ഥാൻ നിരയിൽ രണ്ടക്കം കടന്നത് . രണ്ട് വിക്കറ്റ് വീതം വീഴ്ത്തിയ ഷാക്കീബ് അൽ ഹസനും സിദ്ദാർഥ കൌളും ചേർന്നാണ് രാജസ്ഥാനെ പിടിച്ചുകെട്ടിയത് . മറുപടി ബാറ്റിംഗിൽ വൃദ്ധിമാൻ സാഹയെ ( 5 ) തുടക്കത്തിലെ നഷ്ടമായതൊഴിച്ചാൽ മറ്റ് തിരച്ചടികളൊന്നും ഹൈദരാബാദിനുണ്ടായില്ല . 57 പന്തിൽ 13 ബൌണ്ടറിയും ഒരു സിക്സറും പറത്തി 77 റൺസെടുത്ത ധവാൻ ഒറ്റക്കുതന്നെ അവർക്ക് വിജയം സമ്മാനിച്ചു . 35 പന്തിൽ 36 റൺസെടുത്ത വില്യാംസണും വിജയത്തിൽ ധവാന് കൂട്ടായി .